CELEX: 
Language: lt
Date: 2017-03-02 00:00:00
Title: KOMISIJOS DELEGUOTASIS REGLAMENTAS (ES) …/... kuriuo iš dalies keičiamos Europos Parlamento ir Tarybos reglamento (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų nuostatos dėl subjektų, kuriems jis netaikomas, sąrašo

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               2012 m. liepos 4 d. buvo priimtas ir 2012 m. rugpjūčio 16 d. įsigaliojo Reglamentas (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų (Europos rinkos infrastruktūros reglamentas, ERIR). 
            
            
               ERIR netaikomas Europos centriniams bankams ir Sąjungos valstybinėms įstaigoms, kurios įpareigotos valdyti arba dalyvauja valdant valstybės skolą. 
            
            
               Pagal ERIR 1 straipsnio 6 dalį Europos Komisija yra įgaliojama pagal 82 straipsnį priimti deleguotuosius aktus dėl subjektų, kuriems ERIR netaikomas, sąrašo pakeitimo.
            
            
               Kaip reikalaujama pagal ERIR 1 straipsnio 6 dalį, Europos Komisija įvertino, kaip kelios trečiosios šalys, padariusios pakankamą pažangą įgyvendinant ne biržos išvestinių finansinių priemonių reformas arba konkrečiai paprašiusios atlikti vertinimą, traktuoja centrinius bankus ir valstybines įstaigas, valdančias valstybės skolą. Ši analizė pateikta ataskaitoje Europos Parlamentui ir Tarybai, pridedamoje prie šio deleguotojo akto. Ataskaitoje daroma išvada, kad šiuo metu į subjektų, kuriems ERIR netaikomas, sąrašą turėtų būti įtraukti Australijos, Kanados, Honkongo, Meksikos, Singapūro ir Šveicarijos centriniai bankai ir valstybinės įstaigos, kurios įpareigotos valdyti arba dalyvauja valdant valstybės skolą. 
            
            
               2.KONSULTACIJOS PRIEŠ PRIIMANT AKTĄ
            
            
               Atlikdamos vertinimą, Komisijos tarnybos konsultavosi su šešiomis vertinamomis jurisdikcijomis, kad surinktų informaciją apie jų ne biržos išvestinių finansinių priemonių teisines sistemas, ir ypač apie centrinių bankų ir valstybinių įstaigų, kurios įpareigotos valdyti arba dalyvauja valdant valstybės skolą, traktavimą pagal tas sistemas. 
            
            
               Komisijos tarnybos konsultavosi ir su Europos vertybinių popierių komiteto ekspertų grupe, kurią sudaro valstybių narių atstovai.
            
            
               3.DELEGUOTOJO AKTO TEISINIAI ASPEKTAI
            
            
               1 straipsnyje nurodyta, kokie pakeitimai turi būti padaryti Reglamente (ES) Nr. 648/2012.
            
            
               2 straipsnyje numatoma, kad reglamentas įsigalioja dvidešimtą dieną po jo paskelbimo Oficialiajame leidinyje.
            
            
               KOMISIJOS DELEGUOTASIS REGLAMENTAS (ES) …/...
            
            
               2017 03 02
            
            
               kuriuo iš dalies keičiamos Europos Parlamento ir Tarybos reglamento (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų nuostatos dėl subjektų, kuriems jis netaikomas, sąrašo
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2012 m. liepos 4 d. Europos Parlamento ir Tarybos reglamentą (ES) Nr. 648/2012 dėl ne biržos išvestinių finansinių priemonių, pagrindinių sandorio šalių ir sandorių duomenų saugyklų
                  1
               , ypač į jo 1 straipsnio 6 dalį,
            
         
         
            
               kadangi:
            
            
               (1)fiskalinė atsakomybė ir valstybės garantuojamos skolos valdymas daro bendrą poveikį palūkanų normų rinkų veikimui ir šias dvi funkcijas reikia koordinuoti, kad jos būtų efektyviai vykdomos. Kadangi Reglamentas (ES) Nr. 648/2012 netaikomas Sąjungos centriniams bankams ir kitoms skolą valdančioms Sąjungos valstybinėms įstaigoms, kad nebūtų ribojamos jų galimybės vykdyti bendro intereso užduotis, skirtingų taisyklių taikymas šioms dviem funkcijoms, kai jas vykdo trečiųjų šalių subjektai, būtų žalingas jų veiksmingumui. Siekiant užtikrinti, kad trečiųjų šalių centriniai bankai ir kitos valstybinės įstaigos, įpareigotos valdyti arba dalyvaujančios valdant valstybės skolą, toliau turėtų galimybę tinkamai vykdyti savo užduotis, trečiųjų šalių valstybinėms įstaigoms, įpareigotoms valdyti arba dalyvaujančioms valdant valstybės skolą, taip turėtų būti netaikomas Reglamentas (ES) Nr. 648/2012; 
            
            
               (2)Komisija įvertino valstybinių įstaigų, įpareigotų valdyti arba dalyvaujančių valdant valstybės skolą, ir centrinių bankų traktavimą pagal tam tikrų trečiųjų šalių nacionalinę teisę ir pateikė savo išvadas Europos Parlamentui ir Tarybai. Visų pirma, Komisija atliko to traktavimo ir šių įstaigų ir centrinių bankų tose jurisdikcijose sudarytiems išvestinių finansinių priemonių sandoriams taikomų rizikos valdymo standartų lyginamąją analizę;
            
            
               (3)Komisijos analizėje padaryta išvada, kad Australijos, Kanados, Honkongo, Meksikos, Singapūro ir Šveicarijos centriniams bankams ir valstybinėms įstaigoms, kurios įpareigotos valdyti arba dalyvauja valdant valstybės skolą, turėtų būti netaikomi Reglamente (ES) Nr. 648/2012 nustatyti tarpuskaitos ir ataskaitų teikimo reikalavimai;
            
            
               (4)todėl į Reglamente (ES) Nr. 648/2012 nustatytą subjektų, kuriems jis netaikomas, sąrašą turėtų būti įtraukti Australijos, Kanados, Honkongo, Meksikos, Singapūro ir Šveicarijos centriniai bankai ir valstybinės įstaigos, kurios įpareigotos valdyti arba dalyvauja valdant valstybės skolą;
            
            
               (5)Komisija toliau reguliariai stebi, kaip traktuojami tie centriniai bankai ir valstybinės įstaigos, kuriems netaikomi Reglamente (ES) Nr. 648/2012 nustatyti tarpuskaitos ir ataskaitų teikimo reikalavimai. Sąrašas gali būti atnaujintas atsižvelgiant į reglamentavimo tvarkos raidą tose trečiosiose šalyse ir visus svarbius naujus informacijos šaltinius. Atlikus tą pakartotinį vertinimą, tam tikros trečiosios šalys galėtų būti išbrauktos iš subjektų, kuriems reglamentas netaikomas, sąrašo,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) Nr. 648/2012 1 straipsnio 4 dalies c punktas papildomas šiais papunkčiais:
            
            
               „iii)
                     Australijos; 
            
            
                iv)Kanados;
            
            
                v)Honkongo;
            
            
                vi)Meksikos;
            
            
                vii)Singapūro;
            
            
                viii)Šveicarijos.“
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje, 2017 03 02
            
            
               
                     Komisijos vardu
               
            
         
         
            
               
                     Pirmininkas
                     Jean-Claude JUNCKER
               
               
            
         
         
            
                  
                     (1)
                  OL L 201, 2012 7 27, p. 1.